
Marosvásárhelyen az 1800-as évektől a második világháború végéig folyamatos küszködés
jellemezte a színházi életet. Igény volt egy állandó magyar színház megalakulására, de tényezők
sora gátolta létrejöttét.
A színház történetével viszonylag kevesen foglalkoztak, az erre a témára vonatkozó
legteljesebb mű is a 20. század közepén jelent meg, a későbbi írások már csak az 1946-os
színházalapítást követő időszakot taglalják. A kutatás alapját a korabeli színházi lapok képezik,
mint például a Színház és Társaság, a Színházi hét, a Székely napló vagy a Marosmenti élet.
A színjátszás kezdete Marosvásárhelyen a XVIII. század második felére tehető, az iskolai
színjátszáshoz, iskoladrámákhoz kapcsolódik. A XIX. században a vásárhelyi színjátszást főleg a
kolozsvári színtársulat biztosította. Ebben a korszakban több színpártoló egyesület is létrejött,
amelynek feladata egy állandó színház létrehozásának előmozdítása volt.
Az impériumváltás nem állította meg a színházi előadásokat, azonban a két világháború
közötti periódusban több nehézséggel kellett a vásárhelyi színjátszásnak megküzdenie. Ilyen
például a román hatóságok gáncsoskodásai, az állandó teremhiány vagy a pénzügyi válság.
A városnak több színpártolója is volt, a dolgozat kitér a tevékenységükre, ugyanakkor
feltérképezi a kor társulatait és legnagyobb színészeit, akik felléptek Marosvásárhelyen.
Következtetésképp levonható, hogy ha 1918 előtt sok esetben az általános próbálkozások
sora jellemezte a színház ügyét Marosvásárhelyen, akkor 1920 után ehhez csatlakozott a
megváltozott politikai légkör, illetve a 30-as évek gazdasági válsága, amely a színház teljes
megszűnéséhez vezethetett volna. Sok küzdés után végül 1946-ban megalakult az állandó magyar
színház Marosvásárhelyen, azaz létrejött a Székely Nemzeti Színház.



